În cadrul unei ediții a emisiunii <Pulsul Matinal> de la Radio Top Suceava, Sorin Avram i-a urat "La mulți ani!" scriitorului și jurnalistului Neculai Roșca. Domnul Roșca este născut pe 1 martie. Sorin Avram a subliniat faptul că pe 1 martie s-a născut și Ion Creangă și a spus: <Dumneavoastră sînteți "un Ion Creangă de Suceava", după scriitură, după vorbă, după port>. Nicu Roșca a răspuns, zîmbind: "Ați spus și după port, dar știți că doar cu cîteva zile înainte de 1 martie, tot un sucevean, care are o slujbă importantă la malul mării, a explicat lumii că bărbatul fără barbă este <ciuntit și trist>. Un Prea Înalt (Teodosie al Tomisului – n.r.) de-aici, din zona noastră de munte. Mi-am amintit, astfel, că în urmă cu vreo 25 de ani, poate mai bine, cînd am intrat eu în presa suceveană, aveam barba frumoasă și neagră, părul des și creț, vai, Doamne ferește!, aveam 77 de kilograme, iar toate fetele din redacție mă alintau <Țuțu, Țuțu!>, cine, Dumnezeu, îmi mai spune mie <Țuțu> la vîrsta asta frumoasă, dublată de acum?! (rîde). Ați vorbit despre port, <predecesorul meu>, Ion Creangă, purta barbă, deci era în regulă din punct de vedere al rigorilor impuse de bucovineanul Prea Înalt de la malul mării. Acum 25 de ani mă încadram și eu. Din păcate, acum au trecut vremurile… Părul s-a rărit, nu am ce face, o să suport niște pedepse suplimentare în Viața de Apoi.
Apropo de Ion Creangă, îl citeam. Cred că am citit <Amintiri din copilărie> de cîteva ori pînă să fie obligatorie această lectură la școală, cred că prin clasa a XI-a. Înainte erau mai puține alternative de a-ți petrece timpul într-un mod plăcut. Vedeți, ieri, 5 martie 2024, au fost multe evenimente. O veste bună de la tribunalul TAS, pedeapsa pentru Simona Halep s-a diminuat de la patru ani la doar nouă luni, o chestiune care pe mine, sincer, mă bucură, pentru că în ultimă instanță, zicem noi, ea mai poate face ceva care să ne bucure și pe noi, poate că mai joacă pe undeva, poate mai cîștigă vreun premiu. Sigur, au fost și alte evenimente foarte importante în plan politic, la noi în bătătură – sondaje, niște răspunsuri la sondaje… Dar cel mai important lucru care s-a petrecut ieri – vreme de două ore și jumătate nu a funcționat Facebook-ul! Vorba lui Anton Pann <Of, ce ceas, ce zi, ce jale!>. Doamne ferește! Toată planeta s-a întristat brusc, s-a uitat în stînga și în dreapta și s-a întrebat: <Ce facem noi acum? Unde mergem noi acum?! Vai de capul nostru!>. Nici nu aveai unde să te plîngi, pentru că rețelele picaseră. Să folosesc o chestiune lingvistică: META MET. În ivrit META înseamnă moarte, de aceea s-a rîs cînd Mark Zuckerberg a schimbat numele companiei sale. Dată fiind sorgintea lui evreiască, oamenii au rîs și au spus atunci: <Nici atît nu știi, că în limba ta de acasă, META înseamnă mort?!>. Și, acum, META MET ce înseamnă?! Că a murit moartea, ori ceva de genul acesta. E o chestiune destul de complicată, care a fost remediată cu scuzele de rigoare ale celor de acolo. (…) Vă dați seama ce catastrofă?! Ăsta a fost evenimentul zilei de marți, 5 martie 2024. Va rămîne scris cu litere negre în istoria omenirii". Nicu Roșca.